कृषि तकनीक की जानकारी लेने 50 किसान रायपुर हुए रवाना
रायपुर में हो रहे किसान मेला में शामिल होने के लिए जिले के किसानों को कलेक्टर शम्मी आबिदी ने रविवार को हरी झंडी दिखाकर रवाना किया। प्रदर्शन में हिस्सा लेने कांकेर ब्लॉक के 50 कृषकों को कलेक्टर ने रवाना किया गया। इन 50 कृषकों के समूह में कृषि कार्य से जुड़े 29 कृषक, उद्यानिकी से जुड़े 7 कृषक, मछलीपालन से जुड़े 7 कृषक और पशुपालन से जुड़े 7 कृषक शामिल है। कार्यक्रम के दौरान देश के उत्कृष्ट कृषि वैज्ञानिकों, विशेषज्ञों व सफल कृषकों व कृषि उद्यमियों द्वारा कृषकों को प्रदर्शनी व चलचित्र के माध्यम से नवीन कृषि तकनीकों का अवलोकन कराया जाएगा।
छत्तीसगढ़ शासन, कृषि एवं समवर्गीय विभागों और इंदिरा गांधी कृषि विश्वविद्यालय रायपुर व कामधेनु विवि की सहभागिता से तीन दिवसीय राष्ट्रीय किसान मेला सह प्रदर्शनी का आयोजन कृषि महाविद्यालय रायपुर के सामने ग्राम जोरा में किया जा रहा है। कार्यक्रम में कृषकों की सहभागिता के लिए एक्सटेंशन रिफोर्मस (आत्मा) योजना से जिले के 350 कृषकों को भेजा जा रहा है। विकासखंड चारामा व नरहरपुर से भी 50-50 कृषकों को रायपुर रवाना किया गया है। रविवार को भानुप्रतापपुर व दुर्गूकोंदल से 50-50 कृषक को रवाना किया गया। 28 दिसंबर को विकासखंड अंतागढ़ एवं कोयलीबेड़ा से भी 50-50 कृषकों को कार्यक्रम में भाग रायपुर भेजा जाएगा। इस अवसर पर उपसंचालक कृषि चिरंजीव सरकार, आत्मा के डिप्टी प्रोजेक्ट डायरेक्टर आरआर प्रसाद, वरिष्ठ कृषि विस्तार अधिकारी टीआर मेश्राम व अन्य अधिकारी कर्मचारी मौजूद थे।
कांकेर. दल को रवाना करने के पूर्व किसानों से चर्चा करतीं कलेक्टर।
hin_Deva hin_Deva hin_Deva hin_Deva